
A magyar mint örökségnyelv generációk közötti továbbadása Kanadában: Hamilton, Ontario magyar közösségének makroszociolingvisztikája

Jelen tanulmány 37 interjún alapul, melyek egy kérdőív segítségével készültek a kanadai, Ontario tartománybeli Hamiltonban élő magyarokkal. A magyar nyelv generációk közötti továbbadását – csakúgy, mint a közösség makroszociolingvisztikai helyzetét – kettős megközelítésből vizsgálom, igyekezve összehangolni a nyelvkontaktus-elemzés, valamint az örökségnyelv perspektíváját. Megfigyelhető egy általános – bár nem abszolút – tendencia a háromgenerációs nyelvcsere irányába. Emellett a legfontosabb megállapítások a magán-, ill. a közösségi szférában történő örökségnyelv-használatra vonatkoznak, melyek közül előbbi a magyar nyelv gyakoribb használatával jellemezhető, míg utóbbi esetében a háromgenerációs nyelvcsere jelei egyértelműbbek, mivel a magyar nyelv használata itt sokkal kevésbé gyakori. Más megállapításokból fény derül arra, hogy a vallás és az egyház – csakúgy, mint az örökségnyelvi iskola – kulcsfontosságú szerepet játszik a nemzetiségi hovatartozás és a kultúra megtartásában a hamiltoni magyarok körében, valamint, hogy a magyar nyelv ma már kétségkívül jelen van a szóban forgó közösség életében a telekommunikáció és a multimédia területein is. A magyar nyelv elsajátításával kapcsolatos adatok szintén elemzésre kerülnek. Az elsőgenerációs bevándorlóktól, ill. a másodikgenerációs adatközlőktől származó adatok elkülönülnek egymástól, ahol ennek jelentősége van – elsősorban a közösségben zajló nyelvcsere fokozatosságát illusztrálandó.



